钦定古今图书集成/明伦汇编/官常典/第347卷 > 黄葆光
## 钦定古今图书集成/明伦汇编/官常典/第347卷 > 黄葆光

按《宋史》本传：“葆光，字元晖，徽州黟人。应举不第，以从
使高丽得官，试吏部铨第一，赐进士出身。由齐州司
理参军为太学博士，迁秘书省校书郎，擢监察御史、
左司谏。始莅职，即言三省吏猥多，如迁补升转、奉入
赏劳之类，非元丰旧制者，其大弊有十，愿一切革去。”
徽宗即命厘正之，一时士论翕然。而蔡京怒其异己，
密白帝请降御笔云：“当丰亨豫大之时，为衰乱减损
之计。”徙葆光符宝郎，省吏醵钱入宝箓宫，作十道斋
报上恩。帝思其忠。明年，复拜侍御史。辽人李良嗣来
归，上《平夷书》规进用，擢秘书丞。葆光论其五不可，大
概言：“良嗣凶黠忿鸷，犯不赦之罪于邻国，逃命逭死，
妄作《平夷》等书，万一露泄，为患不细。中秘图书之府，
岂宜以罪人为之？宜厚其禄赐，寘诸畿甸之外。”又言：
“君尊如天，臣卑如地。刚健者君之德，而其道不可屈；
柔顺者臣之常，而其分不可亢。苟致屈以求合，则是
伤仁，非所以驭下也；苟矫亢以求伸，则是犯分，非所
以尊君也。”帝感悟，命近臣读其奏于殿中。自崇宁后增朝士兼局多，葆光以为言，乃命蔡京裁定。京阳请
一切废罢，以激怒士大夫。葆光言：“如礼制局详议官
至七员，检讨官至十六员，制造局至三十馀员，岂不
能省去一二，上副明天子之意？”时皆壮之。政和末，岁
旱，帝以为念。葆光上疏曰：“陛下德足以动天，恩足以
感人，检身治事，常若不及，而不能感召和气，臣所以
不能无疑也。盖人君有屈己逮下之心，而人臣无归
美报上之意者，能致阴阳之变；人君有慈惠恻怛之
心，而人臣无将顺钦承之意者，能致阴阳之变。陛下
恭俭敦朴，以先天下，而太师蔡京侈大过制，非所以
明君臣之分；陛下以绍述为心，而京所行乃皆元丰
之法，彊悍自专，不肯上承德意。太宰郑居中、少宰余
深依违畏避，不能任天下之责。此天气下而地不应，
大臣不能尚德以应陛下之所求者如此。”疏入，不报。
且欲再上章，京权势震赫，举朝结舌，葆光独出力攻
之。京惧，中以他事，贬知昭州立山县。又使言官论其
附会交结，泄漏密语，诏以章揭示朝堂，安置昭州。京
致仕，召为职方员外郎，改知处州。州当方腊残乱之
后，尽心牧养，民列上其状，加直秘阁。再任，卒，年五十
八，州人祠之。葆光善论事，会文切理，不为横议所移，
时颇推重。本出郑居中门，故极论蔡京无所顾，然其
他不能不迎时好。方作《神霄万寿宫》，温州郭敦实、泗
州叶点皆坐是得罪。葆光遂疏建昌军陈并、秀州蔡
崇、岳州傅“惟萧、祁门令葛长卿不即奉行制书，存留
僧寺形胜、佛像，及决罚道流，乞第行窜黜”，遂悉坐停
废，识者尤之。